Els Espais Naturals de la XIVEGa reben 8.054 visitants
25 gener 2019

## Els Espais Naturals de la XIVEGa reben 8.054 visitants25 gener 2019Última actualització: 14 juliol 2025

![](../gestion/img/25012019-XIVEGA.jpg)  
  

El **regidor de Gestió Responsable del Territori, Xavi Ródenas,** acompanyat del **coordinador tècnic del projecte XIVEGa (Xarxa d'Infraestructures Verdes de Gandia), Jaume Sau,** ha presentat aquest matí en roda de premsa el programa d'activitats d'eco-turisme per al primer trimestre de 2019 dins de l'agenda XIVEGA’t. Així mateix, s'ha fet balanç de tot l'esdevingut durant l'any passat.

**Balanç positiu**

**Ródenas** ha manifestat que els resultats en 2018 són similars als de l'any anterior. Després de quasi quatre anys en què l'Ajuntament aposta pel turisme de naturalesa, els resultats continuen sent positius. “_Estem en el bon camí, ja que ha suposat una pujada important de visites com a resultat d'una aposta ferma d'aquest govern pels espais naturals, els centres d'interpretació i pel turisme complementari a sol i platja”._

Així, els Espais Naturals han rebut aquest últim any 8.054 visitants. El 61% correspon al Centre D’Interpretació Parpalló-Borrell i la Cova del Parpalló, mentre que el 39% restants correspon a Centre d’Interpretació Marjal de Gandia i al Parc dels Ullals. “_Cal valorar que aquests espais no estan prop de la població, cal desplaçar-se en vehicle o bicicleta i així i tot estan rebent molta gent”._

Destaquen els visitants individuals (66%) enfront dels grups (34%). El perfil del visitant individual dels dos centres d'interpretació són famílies, seguit d'adults, joves i jubilats.

En referència als grups, el regidor ha destacat les visites dels escolars. “_L'Ajuntament de Gandia col·labora amb el pagament dels autobusos sempre que ha sigut possible. Animem els col·legis, amb recursos propis, al fet que vinguen”_ . També ha animat a altres municipis de la comarca per a que reforcen aquestes iniciatives que, pedagògicament, són fonamentals.

Quant a l'origen, han passat pels nostres espais naturals 1.876 (28%) persones procedents de tot l'Estat Espanyol, seguits dels procedents de la Safor, 2.066 visitants (26%), els estrangers, que ascendeixen a 533 (23%); els del País Valencià amb un 16% i, finalment, els de Gandia, amb un 7%.

Per la seua banda, **Sau**,  ha coincidit amb el regidor en el creixement de les visites i en l'aposta de comunicació cap a la ciutadania que amb èxit s'ha dut a terme des d'aquest departament.

Finalment Ródenas ha manifestat que “_la xifra és molt bona, tenint en compte que només s'obri els caps de setmana i que l'idoni seria ampliar els horaris al llarg de la setmana, aspecte en el qual estem treballant”._

**Agenda XIVEGa’t**

També han sigut presentades hui les activitats proposades per als mesos de gener a març en els espais que conformen la **Xarxa d'Infraestructures Verdes de Gandia (XIVEGa)**

Aquesta proposta pública integra experiències gratuïtes amb altres de pagament. “_Mai s'havia fet. Estem donant també una eina als autònoms i a les empreses del territori que estan fent educació ambiental_”. De la mateixa manera, des de l'Ajuntament es fa una crida als professionals del sector perquè aporten idees que vulguen sumar a aquesta agenda de XIVEGa’T.

La primera activitat es durà a terme aquest diumenge, 27 de gener, a partir de les 9.00 hores. El punt de trobada és la passarel·la de Beniopa, enfront del Centre Social. Es tracta d'una excursió a “_La fortalesa de Bairen, la porta de la Taifa de Dénia_”, una visita que té molt èxit i que està organitzada per la Universitat Popular de Gandia amb un cost de 5 euros.

 El 2 de febrer se celebra el **Dia Mundial dels Aiguamolls**, declarat per la Convenció de Ramsar en 1971. _“XIVEGa, amb l'objectiu d'incrementar la sensibilització i promoure l'ús sostenible i la restauració dels nostres aiguamolls, se suma a aquesta celebració amb activitats gratuites per a tots els públics, relacionades amb els aiguamolls i el canvi climàtic, temàtica triada per a 2019 per aquesta institució internacional”_, ha afirmat **Sau**. La jornada començarà a les 10 hores en el Centre d'Interpretació Marjal de Gandia, amb el taller d'anellat d'ocells a càrrec del ornitòleg Pau Lucio. Seguidament, el biòleg Jesús Vilaplana acompanyarà als visitants per la marjal. A partir de les 11:30H. Agricultors de la zona oferiran taronjada ecològica i a partir de migdia, els més xicotets gaudiran d'una activitat didàctica en el Centre d'Interpretació Marjal de Gandia. La jornada finalitzarà amb la projecció, a partir de les 19.30,en el Teatre Serrano del documental “Nòmades del Vent”. Activitat gratuita.

 El diumenge 17 de febrer se celebrarà el **Dia de l'Arbre** amb la plantà d'exemplars, a partir de les 9 del matí, en el Parc Periurbà Santa Anna.

Quant a març, els dissabtes estan plens d'activitats per a tota la família.

El dissabte 9 de març, a partir de les 10 hores, taller didàctic “Vaig vindre a conéixer els ocells hivernants del P.N. Parpalló-Borrell”, impartit per Paco Lucio. Preu: 3 euros. També es podrà visitar la Cova del Parpalló (2 euros).

El dissabte 23 de març es realitzarà la visita de l'històric Depòsit d'Aigües Potables, una activitat gratuita amb motiu del **Dia de l'Aigua**. El punt de trobada per als excursionistes serà a les 10 hores en la passarel·la de Beniopa, enfront del Centre Social.

Finalment, el dissabte 30 de març a les 10 hores està prevista la visita del Morabit i la Cova de les Meravelles. Tindrà un cost de 3 euros i el punt de partida serà el Centre Social de Marxuquera.

Per a més informació: www.medinatural.gandia.org

[Twittear](https://twitter.com/share)